**NA SÍDLISKU KVP PRIBUDNÚ ŠTYRI AUTOMATIZOVANÉ**

**EXTERNÉ DEFIBRILÁTORY**

**Samospráva na ich osadenie získala peniaze z externých zdrojov**

Košice, 18.október 2022

Štyri automatizované externé defibrilátory (AED) pribudnú v Mestskej časti Košice – Sídlisko KVP na miestach so zvýšenou koncentráciou ľudí. Osadené budú vo štvrtok (20.10.2022) v spolupráci s košickou záchrankou. *„Pre verejnosť chystáme aj edukačný workshop v blízkosti predajne Billa, v rámci ktorého budú predvedené profesionálne ukážky prvej pomoci pri zastavení srdca pomocou defibrilátorov. Chceme, aby sa dostali do povedomia obyvateľov, a aby ich v prípade potreby vedeli ihneď použiť,“* uviedla vedúca Oddelenia stratégie a rozvoja miestneho úradu Lucia Rácová. Ako dodala, samospráva získala financie na ich osadenie z externých zdrojov, a to vďaka úspešnému projektu z Nadácie Allianz.

Lokality boli vyberané tak, aby defibrilátor pribudol v každom obvode na Sídlisku KVP. Umiestnené budú na Triede KVP v blízkosti predajne Billa, pri Komunitnej kaviarni a obchodných centrách na Hemerkovej a Cottbuskej ulici.

Ako hovorí Štefan Kertés z košickej záchranky, prístroj má jednoduché ovládanie a zrozumiteľne inštruuje človeka, ktorý podáva prvú pomoc ako má postupovať. *„Externý defibrilátor je bezpečný a jednoduchý prístroj vyrobený pre laické použitie. Známe je dokonca aj použitie deťmi. Záleží teda len na dvoch podmienkach, na odhodlaní zachrániť život a na verejnej dostupnosti AED,“* uviedol.

Prístroj dokáže v prípade potreby a do príchodu zdravotníkov zachrániť ľudský život. Umiestnenie AED eviduje aj operačné stredisko zdravotnej služby Slovenskej republiky. To znamená, že v prípade nutnej potreby využitia defibrilátora, je potrebné kontaktovať aj tiesňovú linku 155.

Cena jedného defibrilátora vrátane skrinky na uskladnenie je približne 2 000 eur. Samospráva by ich postupne chcela rozširovať aj na ďalších miestach sídliska.

Mgr. Ivana Palaiová

Špecialista pre marketing a PR

Mestská časť Košice - Sídlisko KVP

Tel: +421 904 056 158

ivana.palaiova@mckvp.sk